SKRIFTLIG FORESPØRGSEL E-3218/00

af Klaus-Heiner Lehne (PPE-DE) til Kommissionen

(17. oktober 2000)

Om: Oprettelse af en mediepark i Mainz

ZDF agter at oprette en mediepark i Mainz, Tyskland. Denne mediepark giver et rent kommercielt fritidsparktilbud, som kan sammenlignes med andre fritidsparker og konkurrerer derfor med disse.

På baggrund af ovenstående stiller jeg følgende spørgsmål:

1. Hvorledes vurderer Kommissionen den omstændighed, at det i forbindelse med ZDF's mediepark drejer sig om en rent kommerciel fritidspark, hvis aktiviteter ikke er omfattet offentlig service-området i modstrid med den 13. rapport fra Deutsche Monopolkommission 1998/1999 i overensstemmelse med artikel 44, stk. 1, s. 1, GWB (side 446)?

2. Hvorledes vurderer Kommissionen Deutsche Monopolkommissions henstilling om, at sådanne aktiviteter ikke bør være omfattet af offentlig service-området som, f.eks., ZDF?

3. Er der efter Kommissionens opfattelse tale om ulovlig statsstøtte i henhold til artikel 87, stk. 1, i EF-traktaten gennem finansiering af medieparken ved hjælp af offentlig service-midler?

4. Hvad falder efter Kommissionens opfattelse ind under offentlig service-området?

5. Hvorledes agter Kommissionen at kontrollere driften af og udnyttelsen af ZDF-medieparken ved hjælp af det nuværende system med finansieringskontrol med henblik på at finde frem til bevillinger til radio- og tv-stationer?

6. Hvorledes vil Kommissionen på grundlag af tanken om gennemskuelighed af offentlige bevillinger sikre, at der til planlægning, indretning og anvendelse af ZDF-medieparken ikke anvendes offentlig servicemidler som statsstøtte?

Svar afgivet på Kommissionens vegne af Mario Monti

(14. december 2000)

1. og 2. Kommissionen har ikke foretaget nogen vurdering af den anden tyske tv-kanals (ZDF) planer om at etablere en mediepark. Kommissionen har hidtil kun behandlet klager, som den har modtaget vedrørende ZDF's projekt. Den har meddelt klagerne, at den ikke råder over oplysninger, der dokumenterer, at medieparken skal finansieres ved hjælp af offentlige midler. Klagerne har forelagt Kommissionen supplerende oplysninger, som den er i færd med at analysere.

3. og 5. Kommissionen har ikke konstateret, at medieparken skal finansieres med offentlige midler. Den har derfor heller ikke konkluderet, at en sådan finansiering opfylder betingelserne i EF-traktatens artikel 87, stk. 1. Der er derfor ingen grund til at overveje nogen kontrol af driften og udnyttelsen af medieparken.

4. Definition af offentlig opgave hører under medlemsstaterne og ikke under Kommissionen.

6. Direktivet om gennemskuelighed, Kommissionens direktiv 2000/52/EØF af 26. juli 2000 om ændring af direktiv 80/723/EØS om gennemskueligheden af de økonomiske forbindelser mellem medlemsstaterne og de offentlige virksomheder(1) finder principielt anvendelse på TV- og radiosektoren. Forpligtelsen til adskilt intern regnskabsføring gælder dog kun, hvis forskellige aktiviteter udøves inden for rammerne af én virksomhed, men ikke, hvis der er tale om aktiviteter, der udøves at adskilte juridiske personer.

Hvis det i forbindelse med undersøgelse af en klage om overtrædelse af støttereglerne er nødvendigt, anmoder Kommissionen normalt den berørte medlemsstat om oplysninger. Der er i reglen ingen grund til at tvivle på, at disse oplysninger er korrekte.

(1) EFT L 193 af 29.7.2000.